b'\n_START_ARTICLE_\nC\xc3\xa0mera Kodak (1888)\n_START_SECTION_\nCaracter\xc3\xadstiques\n_START_PARAGRAPH_\nLa Kodak era una c\xc3\xa0mera caixa amb forma de paral\xc2\xb7lelep\xc3\xadpede. Estava dissenyada de manera que a la seva part superior tenia una clau girat\xc3\xb2ria, en un dels costats el bot\xc3\xb3 per activar l\'obturador i en la part frontal la lent de la c\xc3\xa0mera. En en seu interior, disposava d\'una barra girat\xc3\xb2ria (aquesta barra va ser substitu\xc3\xafda al cap de poc temps per un mecanisme m\xc3\xa9s senzill a causa del preu que suposava la seva manufactura) per a fer funcionar l\'obturador: quan l\'usuari premia el bot\xc3\xb3 per realitzar una fotografia, una corda interior es tensava i i iniciava l\'exposici\xc3\xb3 fotogr\xc3\xa0fica. Un cop s\'havia realitzat la fotografia, l\'usuari havia de girar la clau superior per canviar el fotograma seleccionat dins la cinta de cel\xc2\xb7luloide. La c\xc3\xa0mera no disposava de visor, tot i aix\xc3\xb2, en la seva part superior inclo\xc3\xafa dues siluetes enforma de V per a facilitar l\'enquadrament del subjecte fotogr\xc3\xa0fic. A m\xc3\xa9s, la Kodak va ser la primera c\xc3\xa0mera fotogr\xc3\xa0fica que va fer \xc3\xbas del cel\xc2\xb7luloide flexible inventat per George Eastman. Els materials utilitzats per la construcci\xc3\xb3 de la c\xc3\xa0mera eren: la fusta (estructura de la caixa), el vidre (la lent), la pell (la funda o recobriment de la fusta) i el metall (per als botons i mecanismes interns). _NEWLINE_La c\xc3\xa0mera inclo\xc3\xafa cel\xc2\xb7luloide per a realitzar 100 fotografies. Un cop aquest s\'havia esgotat, l\'usuari tenia la possibilitat d\'enviar la c\xc3\xa0mera a l\'empresa  fabricant Eastman Kodak per un preu de 10$. D\'aquesta manera, aquesta era retornada al client amb una nova cinta de cel\xc2\xb7luloide juntament amb els negatius de les anteriors fotografies emmarcats.\n_START_SECTION_\nPublicitat i impacte\n_START_PARAGRAPH_\nLa Kodak de 1888 va utilitzar una s\xc3\xa8rie de esl\xc3\xb2gans publicitaris que van aconseguir popularitzar la marca i fer-la visible pels nous models dels seg\xc3\xbcents anys. Aquests lemes o esl\xc3\xb2gans han esdevingut ic\xc3\xb2nics de la marca Kodak, ja que pretenien la universalitzaci\xc3\xb3 de  la fotografia: la Kodak era venuda a un preu de 25$ i disposava d\'un sistema senzill i pr\xc3\xa0ctic per a disparar les fotografies, combinaci\xc3\xb3 inexistent al mercat fins aquell moment. De fet, l\'esl\xc3\xb2gan utilitzat en els cartells publicitaris de la Kodak citava textualment "You Press the Button, We Do the Rest" ("tu prems el bot\xc3\xb3, nosaltres ens encarreguem de la resta"), fet que ressaltava la facilitat proporcionada per la c\xc3\xa0mera Kodak per fer fotografies i obtenir el revelat a posteriori.'